สถานีพัฒนาที่ดินยะลา เตรียมจัดงานวันดินโลก ภายใต้หัวข้อ “Be the Solution to Soil Pollution : ร่วมคิดร่วมทำแต่วันนี้เพื่อปฐพีไร้มลพิษ”
นายนรา สุขไชย ผู้อำนวยการสถานีพัฒนาที่ดินจังหวัดยะลา เปิดเผยว่า สถานีพัฒนาที่ดินยะลา ร่วมกับจังหวัดยะลา จะดำเนินการจัดงานกิจกรรมวันดินโลก ปี 2561 ในวันจันทร์ที่ 3 ธันวาคม 2561 ณ โครงการฟาร์มตัวอย่างอันเนื่องมาจากพระราชดำริฯ อำเภอธารโต จังหวัดยะลา ภายใต้หัวข้อ “Be the Solution to Soil Pollution : ร่วมคิดร่วมทำแต่วันนี้เพื่อปฐพีไร้มลพิษ” ซึ่งเน้นความสำคัญของการมีส่วนร่วมองค์กรและบุคคลในการแก้ปัญหามลพิษทางดิน ซึ่งจะส่งผลถึงความมั่นคงและความปลอดภัยทางอาหาร เพื่อตอบสนองต่อเป้าหมายการพัฒนาที่ยั่งยืน เพื่อสืบสาน น้อมนำแนวพระราชดำริด้านการพัฒนาทรัพยากรดินของพระบาทสมเด็จพระปรมินทรมหาภูมิพลอดุลยเดช บรมนาถบพิตร ไปเผยแพร่และถ่ายทอดองค์ความรู้ด้านการพัฒนาทรัพยากรดิน การพัฒนาที่ดินให้เป็นที่รู้จักรับรู้กันในวงกว้าง พร้อมทั้งให้มีการน้อมนำแนวพระราชดำริใช้ในการอนุรักษ์แก้ปัญหาดินในท้องถิ่นได้อย่างยั่งยืน

ทั้งนี้ กิจกรรมประกอบด้วย พิธีกล่าวน้อมรำลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ในฐานะนักวิทยาศาสตร์ดินเพื่อมนุษยธรรม พิธีมอบรางวัลและประกาศนียบัตรให้แก่ผู้น้อมนำแนวพระราชดำริด้านหญ้าแฝกมาใช้ในการอนุรักษ์ดินและน้ำ จำนวน 7 รางวัล พร้อมมอบหญ้าแฝกเพื่อนำกลับไปรณรงค์และส่งเสริมในพื้นที่ การมอบถุงยังชีพให้กับผู้สูงอายุโดยที่ว่าการอำเภอธารโต ตลอดจนการแสดงนิทรรศการเฉลิมพระเกียรตินักวิทยาศาสตร์ดินเพื่อมนุษยธรรม นิทรรศการทางวิชาการด้านดินและแปลงปอเทืองภายในโครงการฟาร์มตัวอย่างอันเนื่องมาจากพระราชดำริฯ